ডার্বির আগেই চোট সমস্যায় মোহনবাগান! বাদ গুরুত্বপূর্ণ মিডফিল্ডার

কলকাতা: ডার্বি (Derby) নিয়ে শহর কলকাতায় (Kolkata) উত্তেজনা তুঙ্গে। এর মাঝেই মোহনবাগানের (Mohun Bagan) জন্য দুঃসংবাদ। চোটের কারণে ডার্বি থেকে ছিটকে গিয়েছেন দলের গুরুত্বপূর্ণ মিডফিল্ডার অনিরুদ্ধ থাপা (Anirudh Thapa)। বুধবার অনুশীলনে তিনি চোট পেয়েছেন বলে খবর। জানা গিয়েছে, অন্তত ১০ থেকে ১২ দিন তাঁকে মাঠের বাইরে থাকতে হবে। একই সঙ্গে চোট রয়েছে আশিক কুরুনিয়ানেও (Ashique Kuruniyan)। তবে কোচ জোসে মোলিনা (Jose Francisco Molina) এই চোট সমস্যা নিয়ে বিশেষ চিন্তিত নন। তাঁর দৃষ্টি এখন শুধুমাত্র ডার্বি জয়ের দিকে।

চোটের তালিকায় থাপা ও আশিক থাকলেও দলের অন্যান্য তারকারা ফিরেছেন চোট কাটিয়ে। এদিকে গ্রেগ স্টুয়ার্ট ও দিমিত্রি পেত্রাতোস পুরোপুরি ফিট হয়ে উঠেছেন এবং তাঁরা গুয়াহাটি সফরে থাকছেন। স্টুয়ার্টের ফেরা মাঝমাঠে মোহনবাগানকে নতুন মাত্রা দেবে বলেই মনে করছেন মোলিনা। অন্যদিকে, আক্রমণভাগে জেমি ম্যাকলারেনের সঙ্গে জেসন কামিংস কিংবা স্টুয়ার্টের মধ্যে একজনকে খেলানোর পরিকল্পনা রয়েছে বাগান শিবিরের।

আরও পড়ুন: অলিম্পিক্স ২০৩৬ ভারতে! খেলা কোন কোন শহরে?

এদিনের অনুশীলনে দেখা গেল, মোলিনা দুই উইং থেকে আক্রমণ তৈরিতে বিশেষ জোর দিচ্ছেন। লিস্টন কোলাসো ও মনবীর সিং ক্রমাগত বক্সের মধ্যে ক্রস তুলছিলেন, যা থেকে জেমি ম্যাকলারেনদের গোলের সুযোগ তৈরি করার উদ্দেশ্য স্পষ্ট। পাশাপাশি, ফুটবলারদের শুটিং অনুশীলন করিয়ে গোল করার দক্ষতা বাড়ানোর দিকেও মনোযোগ দিয়েছেন মোলিনা।

উল্লেখ্য, মোহনবাগান বর্তমানে ১৪ ম্যাচে ৩২ পয়েন্ট নিয়ে লিগ টেবলের শীর্ষে রয়েছে। তবে প্রতিটি ম্যাচের সঙ্গে আরও বেশি সতর্ক হচ্ছেন মোলিনা। প্রতিপক্ষ ইস্টবেঙ্গল রক্ষণ নিয়ে জল্পনা চললেও, মোলিনা নিজে প্রতিপক্ষকে এক বিন্দু হালকা ভাবে নিতে নারাজ।